作者:司空圖
標題:重陽四首
內容:簷前減燕菊添芳，燕盡庭前菊又荒。老大比他年少少，每逢佳節更悲涼。雨寒莫待菊花催，須怕晴空暖並開。開卻一枝開卻盡，且隨幽蝶更徘徊。青娥懶唱無衣換，黃菊新開乞酒難。長有長亭惆悵事，隔河更得對憑欄。白髮怕寒梳更懶，黃花晴日照初開。籬頭應是蝶相報，已被鄰家攜酒來。